KIRJALLINEN KYSYMYS E-1132/01 esittäjä(t): Alexandros Alavanos (GUE/NGL) komissiolle. Uuden EMOTR-tukien maksajaviraston perustaminen Kreikkaan.



Virallinen lehti nro 318 E , 13/11/2001 s. 0210 - 0211



KIRJALLINEN KYSYMYS E-1132/01 esittäjä(t): Alexandros Alavanos (GUE/NGL) komissiolle (10. huhtikuuta 2001) Aihe: Uuden EMOTR-tukien maksajaviraston perustaminen Kreikkaan Kreikan hallitus perusti lailla nro 2892 uuden maksajaviraston, joka ryhtyy huolehtimaan maaseudun kehittämistä koskevaan ohjelma-asiakirjaan sisältyvien EMOTR:n tukiosaston ohjelmien maksuista, nimittäin tasaushyvitykseen, varhaiseläkkeeseen, maatalouden ympäristötoimenpiteisiin ja metsittämiseen liittyvistä maksuista. Tämän uuden maksajaviraston perustamista perusteltiin sillä, että komissio vaatii tätä, jotta asianomaiset määrärahat voitaisiin maksaa edunsaajille. Komissiolta kysytään: 1. Vaikkakin maksajavirastojen perustaminen kuuluu jäsenvaltioiden toimivaltaan, komissio on asettunut puoltamaan sitä, että maksajavirastoja perustettaisiin mahdollisimman pieni määrä. Ovatko komission periaatteet muuttuneet, ja suositteleeko se nyt erillisten maksajavirastojen perustamista niille toimille, joita rahoitetaan maatalouden kehittämisohjelmasta? 2. Missä muissa EU:n jäsenvaltioissa näitä ohjelmia varten on perustettu erillisiä maksajavirastoja? 3. Sovelletaanko asetuksen (EY) N:o 1663/95(1) säännöksiä tähän Kreikan perustamaan uuteen maksajavirastoon? Onko perustettava myös koordinaatioelin? 4. Tasaushyvitysmaksuja koskeva toimivalta kuuluu lain nro 2637/98 15 artiklan mukaisesti EMOTR:n ohjaus- ja tukiosastosta maksettavien yhteisön tukien valvonta- ja maksajavirastolle (OPEKEPE:lle), eikä tätä säännöstä ole muutettu. Voiko toiminnassa olla kaksi maksajavirastoa, joilla on samat lakisääteiset toimivaltuudet? (1) EYVL L 158, 8.7.1995, s. 6. Franz Fischlerin komission puolesta antama vastaus (23. toukokuuta 2001) Kreikan viranomaiset ilmoittivat komissiolle tarkastuskäynnin yhteydessä 25. syyskuuta 2000, että Gedidagepiin (Kreikka) on tarkoitus perustaa lähiaikoina uusi maksajavirasto. Uuden viraston on tarkoitus vastata kaikista Euroopan maatalouden ohjaus- ja tukirahaston (EMOTR) tukiosastosta 1. tammikuuta 2001 alkaen rahoitetuista ja rahoitettavista toimenpiteistä. Uuden maksajaviraston perustamisesta vastaa toimivaltainen kansallinen viranomainen (asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta 7 päivänä heinäkuuta 1995 annetun komission asetuksen (EY) N:o 1663/95(1) 1 artiklan 2 kohta). Komissio on esittänyt eräitä nykyistä maksajavirastoa koskevia huomautuksia ja varoituksia siltä varalta, että virasto aikoo jatkaa toimintaansa jäsenvaltion hyväksymänä maksajavirastona. Maksajavirastojen lukumäärästä jäsenvaltiota kohden säädetään yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999(2) 4 artiklan 5 kohdassa. Maaseudun kehittämistä koskevista toimenpiteistä vastaavaa erillistä uutta maksajavirastoa ei ole toistaiseksi perustettu. Mahdollisesti perustettavien uusien maksajavirastojen on noudatettava kaikkia asetuksessa (EY) N:o 1663/95 säädettyjä vaatimuksia riippumatta siitä, mitä maataloustoimenpidettä ne koskevat. Asetuksen (EY) N:o 1258/1999 4 artiklassa ja asetuksen (EY) N:o 1663/95 2 artiklassa säädetään ainoastaan yhdestä koordinaatioelimestä jäsenvaltiota kohden; koordinaatioelin voidaan perustaa, jos maksajavirastoja on useampia kuin yksi. Komissio täsmentää, ettei kahta maksajavirastoa, joilla on samat lakisääteiset toimivaltuudet, voi olla toiminnassa samanaikaisesti. Uusi maksajavirasto voi aloittaa toimintansa ainoastaan, jos asetuksen (EY) N:o 1663/95 1 artiklassa säädetyt ja muut asiaa koskevat edellytykset täyttyvät. Gedidagep on tällä hetkellä (15. lokakuuta 2001 asti) ainoa hyväksytty maksajavirasto. (1) EYVL L 158, 8.7.1995. (2) EYVL L 160, 26.6.1999.